b'\n_START_ARTICLE_\nSneferu\n_START_SECTION_\nHallituskausi\n_START_PARAGRAPH_\nSneferu aloitti valtakaudellaan sotilaallisen laajentumisen Nubiaan ja Libyaan johtaen itse taisteluja. H\xc3\xa4n aloitti my\xc3\xb6s kaupank\xc3\xa4ynnin V\xc3\xa4limeren valtakuntien kanssa. Sneferu varusti 40 laivan laivaston noutamaan Libanonista Egyptille t\xc3\xa4rkeit\xc3\xa4 luonnonvaroja, ennen kaikkea puuta. Retken kunniaksi farao pystytti Libanoniin monumentteja juhlistamaan saavutusta.\n_START_SECTION_\nRakennusprojektit\n_START_PARAGRAPH_\nSneferu on j\xc3\xa4\xc3\xa4nyt maailmanhistoriaan ensimm\xc3\xa4isen varsinaisen pyramidin rakennuttajana. T\xc3\xa4t\xc3\xa4 viimeist\xc3\xa4 Sneferun pyramideista edelsi kuitenkin kaksi muuta, joista ensimm\xc3\xa4inen rakennettiin Meidumiin. Pyramidin rakentamisen aloitti mahdollisesti jo Sneferun is\xc3\xa4 Huni. Meidumin pyramidin rakentaminen alkoi seitsenportaisena porraspyramidina joka muistutti Djoserin pyramidia Sakkarassa, mutta jostakin syyst\xc3\xa4 rakentajat muuttivat mielt\xc3\xa4\xc3\xa4n ja p\xc3\xa4\xc3\xa4ttiv\xc3\xa4t tehd\xc3\xa4 rakennuksesta tasasivuisen. Pyramidi ei kuitenkaan kest\xc3\xa4nyt kylkien painoa vaan ne sortuivat. Sneferu alkoi onnettomuuden j\xc3\xa4lkeen rakentaa uutta pyramidia Dahshuriin, mutta kesken rakentamisen k\xc3\xa4vi ilmi ett\xc3\xa4 pyramidin kulma oli liian jyrkk\xc3\xa4 tehden siit\xc3\xa4 ep\xc3\xa4vakaan. Rakennuskulmaa loivennettiin, mik\xc3\xa4 tuotti persoonallisen taittuneen muodon. Niin kutsuttu Taitepyramidi s\xc3\xa4ilyi ilmeisesti muutost\xc3\xb6iden j\xc3\xa4lkeenkin niin ep\xc3\xa4vakaana, ettei faraota voitu haudata sinne. Niinp\xc3\xa4 Sneferu aloitti viel\xc3\xa4 kolmannen pyramidin rakennusty\xc3\xb6t Dahshurissa. Lopputulos tunnetaan Punaisena pyramidina. Sneferun poika Khufu jatkoi is\xc3\xa4ns\xc3\xa4 esimerkki\xc3\xa4 rakennuttaessaan itselleen pyramidin Gizaan.'